網民票選東京最揾笨景點Top 10 東京迪士尼都入圍!一新景點超伏
日元再創新低,不少網民都心郁郁想去日本,大多數遊日新手都會參考旅遊書、網上旅遊景點介紹,但那些人人推介的「旅遊景點」,到底有沒有伏呢?最近有網民在「連登討論區」以「嚴選東京最搵笨嘅景點」發布了一個帖文,結果意外地引起網民熱烈討論,知名的景點如東京晴空塔、淺草寺,全部都榜上有名!到底網民認為這些地方有何伏位呢?
網民嚴選東京最伏景點【10】teamLab
teamLab的發光蛋深受香港市民歡迎,而豊洲也有以沉浸式互動體驗作為賣點的teamLab Planets TOKYO,更被評選為「東京7大最佳博物館」,當中Water Area在入館前要將鞋襪全部脫去,更被網民稱為「萬人洗腳池」,網民留言指「一入去就聞到陣腳臭味」、「最驚喜就係洗腳」,「最伏一x定係洗腳池teamLab!」
網民嚴選東京最伏景點【9】忍野八海
位於東京近郊山梨縣忍野村的湧泉群「忍野八海」,由於離市區比較遠,由東京市區出發,單單車程已經2個多小時,所指的八海竟是八個小池,網民更直指是:「八個水氹」、「你上網睇下相就知咩事」
網民嚴選東京最伏景點【8】阿美横丁
上野阿美橫丁可說是早前買手信必去的地方,集藥妝、手信、美食於一街,而且位於上野站對面,交通非常便利。不過網民指阿美橫丁的商店大多數由內地人經營,不如直接去內地,「去上野不如返深圳,條街同東門差唔多」、「喺果度食過熱嘅壽司飯」、「我十年前去過,同今年再去個feel唔同曬,今年去係嘥我時間」
網民嚴選東京最伏景點【7】東京迪士尼
大部份負評東京迪士尼的網民主要都是針對機動遊戲的排隊時間,大部份網民都指每個機動遊戲至少要排1小時,而且休憩的地方不多,很多人迫著要坐地下,「無快證嗰啲game,你見到都唔想排,最慘係買嘢食無快證」、「成個場大部份地方都要曬,遮陰同休息嘅地方極少」、「我上個月去排一個熱門等咗三個鐘」。
網民嚴選東京最伏景點【6】東京晴空塔Tokyo Skytree
在2012年取代東京鐵塔成為東京新地標,當年吸引了不少旅客慕名而去,時至今日網民對於Skytree的評價竟然是:「入去睇鋼根」、「都市夜景,坦白講山頂靚過晒佢哋」,連帶位於Skytree上的水族館「墨田水族館」都被網民劣評,指香港海洋公園的鯊魚館都比它出色,「一定係Skytree個水族館,2500yen個場勁細,行兩行,行完。海狗公園個鯊魚館都大過佢」。
網民嚴選東京最伏景點【5】淺草寺
相信大部份人去東京都曾經站在淺草寺前跟「雷門」的大燈籠拍照,無論是閒日還是假日,淺草寺都擠到人山人海,不過網民就認為淺草寺沒什麼特別之處,「遊客區,其實即係黃大仙」、「老老豆豆,淺草雷門真係無咩特別」、「日頭太多人」、「我覺得夜晚去人少D,有埋燈做裝飾幾靚」、「人又多路又窄」。
網民嚴選東京最伏景點【4】東京鐵塔
東京鐵塔可說是初遊東京必到的景點!不過既然東京晴空塔已經被網民劣評,東京鐵塔又豈會逃過這劫?大部份網民都認為東京鐵塔內部已經很殘舊,瞭望台的玻璃已經花到模糊不清,而且夜景同樣是香港完勝,周邊亦無特別的景點,不值得特別過去,「舊x到好似平成初咁」、「附近冇咩其他嘢玩」、「喺外面影張相走得」。
網民嚴選東京最伏景點【3】Shibuya sky
提到最新的東京地標,就不得不提涉谷區的Shibuya Sky,主打可以360度把東京街景盡收眼底,是繼東京鐵塔、東京晴空塔之後,最新的觀景設施。不過這個新地標都被網民標上「伏」字,「貴過其他展望台又矮到公屋高度,天氣一唔好,上去都唔得,又唔比帶袋」
網民嚴選東京最伏景點【2】六本木Hills
六本木Hills是位於六本木的觀景場地,簡單來說又是劏客聖地,大部份網民都指六本木Hills「貴」、「唔抵」,「完全係劏客場嚟」、 「去鐵塔同晴空塔就夠」、「玻璃極反光,影相會影到個走火通道燈」、「地方細,入到去就係成班x樣排隊影相,影完就走,根本冇得慢慢睇」
網民嚴選東京最伏景點【1】豊洲 千客万来
提到東京食壽司,大家都會想到築地,隨著築地場內市場搬往豐洲,豐洲就成為了下一個東京「必去」的地方,豐洲市場旁邊更有一個全新的觀光設施「千客萬來」,集溫泉、娛樂美食於一身,不過大多數網民都認為這個「千客萬來」,是劏客的代名詞,「性價比極低,貴過出面,嘢食普通,好多人排」、「零歷史價值,純遊客區,同築地差唔多」、「豊洲好似上過日本電視,貴到本地人都唔會去食,專劏遊客」、「豐洲似食環街市」、「千客萬來個定位不嬲都係for劏遊客㗎啦,呢啲地方未去過嘅咪去下比人劏,劏完冇下次囉」、「個度好似去醫院探病然後搵間foodcourt咁」,而豊洲 千客万来的劏客情況更曾被日媒報道過,即睇👉👉👉